בינה - התנועה ליהדות חברתית

**בינה - הבית של היהדות הישראלית** (גם: **בינ"ה**, ראשי תיבות של "בית יוצר נשמת האומה", ביטוי שטבע חיים נחמן ביאליק) הוא ארגון הפועל בתחומי החינוך לזהות יהודית ותרבות ישראלית. הארגון הוקם בשנת 1995 על ידי חברים מהתנועה הקיבוצית לאחר רצח יצחק רבין, במטרה לקדם תפיסות של יהדות הומניסטית ולייצר שפה משותפת בין מגזרים שונים בחברה הישראלית. בראש הארגון עומד ניר ברוידא. 

הארגון מקדם תפיסת זהות יהודית חילונית ופלורליסטית עבור יהודים בישראל ובעולם, תוך שילוב בין לימוד מארון הספרים היהודי לבין אקטיביזם חברתי ועשייה קהילתית. פעילות הארגון כוללת מסגרות לימוד המעודדות אחריות חברתית ואוריינות יהודית סביב מעגל השנה, טקסי חיים ומסורות במרחב הציבורי.

בנוסף לתוכניות הלימוד, מפעיל הארגון גרעיני מתנדבים ומסגרות קדם-צבאיות הפועלים לצמצום פערים חברתיים-כלכליים בישראל. הארגון נמנה עם מייסדי מרכז "הוויה - טקס ישראלי" בשנת 2006, והיה שותף להקמת קואליציית "ברית חושך לגרש" למאבק בגזענות בישראל ב-2009. פעילי הארגון לקחו חלק במחאה החברתית ב-2011, וכן בפעילויות סיוע לפליטים ומבקשי מקלט בישראל.

הארגון חבר באיגוד ההתחדשות היהודית.

## מפעלי הארגון

ממוזער|קמפוס בינה - הבית של היהדות הישראלית, בגני טבע, גן בוטני בשכונת אבו כביר ביפו

### קמפוס גני טבע ובית בינ"ה בתל אביב
ממוזער|252x252px|מבנה בינ"ה הראשון ליד התחנה המרכזית.
קמפוס גני הטבע בתל אביב משמש כמטה המרכזי של הארגון ומאכלס את "בית בינ"ה" תל אביב, מכינת בינ"ה למנהיגות ע"ש אריה לובה אליאב, שנת השירות ע"ש אריה (בודה) בודנהיימר, ומרכז השתלמויות וקורסים. הקמפוס מארח גם את הישיבה החילונית של בינ"ה, בראשה עומדת אילה דקל. 

במסגרת תוכניות הלימוד בישיבה (כגון "קדמה" למתחילים, "ימה" למתקדמים ו"בינה און ליין" ללימוד מקוון), נלמדים טקסטים מארון הספרים היהודי, בהם מקרא, משנה, גמרא, פילוסופיה יהודית ושירה עברית. צוות ההוראה כולל את רמי פורת, אילה דקל, אליוט וייסרוב גלסנברג, מוקי צור, ערן ברוך, ד"ר שוש שפירא, ליאור טל ואחרים.

הקמפוס משמש גם כמרכז עבור מכינת בינ"ה, המשלבת צעירים ישראלים לפני גיוס עם בני נוער מחו"ל, וכן עבור קומונת שנת השירות של בינ"ה ("בארות"), הפועלת חברתית בדרום תל אביב. בית בינ"ה בתל אביב, בראשות לינור פיינשטיין, מקיים אירועים קהילתיים לאורך השנה, כגון קבלות שבת, חגיגות מועדי ישראל ואירועי תרבות.

### בית בינ"ה בבאר-שבע
בית בינ"ה בבאר שבע הוקם בשנת 2013, ובראשו עומדת נעמי צורף. הבית ממוקם בעיר העתיקה בעיר ומקיים אירועים קהילתיים, קבלות שבת, ציון חגים, ומפגשי תרבות וזהות יהודית המיועדים לקהל הרחב.

### בית בינ"ה בחיפה
בית בינ"ה בחיפה ממוקם בשכונת בת גלים, ובראשו עומדת זוהרי אדר. המקום מקיים פעילויות קהילתיות הכוללות קבלות שבת, אירועי תרבות סביב מעגל השנה וחגי עדות. בנוסף, מופעלות בו תוכניות לימוד בנושאי זהות יהודית ותוכנית "עברית בעברית" המיועדת לעולים חדשים.

### בתי בינ"ה נוספים בארץ ובעולם
לארגון שלוחות נוספות בקיבוץ הזורע ובקיבוץ רמת רחל, ובחו"ל בפאלו אלטו, קליפורניה, המקיימות מפגשי קהילה בנושאי זהות יהודית. בנוסף, הארגון מפעיל בתים עונתיים ביעדים כגון גואה ודרמסאללה שבהודו, בהוי אן שבווייטנאם, ובפוארטו וייחו בקוסטה ריקה. בתים אלו נפתחים לקראת חגי תשרי ופסח ומשמשים כמוקדי התכנסות ותרבות עבור תרמילאים ומטיילים ישראלים. 

### המכינה הקדם צבאית ע"ש אריה לובה אליאב
המכינה פועלת מאז שנת 2006 ולומדים בה למעלה ממאה חניכים מדי שנה. החניכים מתגוררים בקומונות בשכונת שפירא בתל אביב, והחל משנת 2020 מופעלת שלוחה נוספת ברמת גן, סמוך לבית הספר למשחק בית צבי. חניכי השלוחה הרמת-גנית פועלים ומתנדבים במסגרות הרווחה בעיר. מייסדת המכינה, עו"ד טל שקד, עמדה בראשה עד שנת 2008. אחריה שימש בתפקיד ליאור טל עד 2013, והחל משנת הלימודים תשע"ה עומד בראש המכינה יובל לינדן.

פעמיים בשבוע משתתפים החניכים בעשייה חברתית בשכונות דרום תל אביב-יפו, הכוללת הפעלת מועדוניות, חונכות, סיוע למהגרי עבודה וליווי קשישים. חיי הקבוצה כוללים ניהול תקציב ומשק בית משותף על ידי החניכים, המשתתפים באופן פעיל בקבלת ההחלטות במכינה ובאירועים הקהילתיים של הישיבה החילונית. 

תוכנית המכינה שמה דגש על הכנה לשירות בצה"ל ועל חינוך לערכי כבוד האדם, ומשלבת מפגשים עם דמויות מפתח בחברה, סיורים לימודיים בישראל ואירועי תרבות.

### שנת השירות בארות ע"ש אריה (בודה) בודנהיימר
מסלול שנת השירות משלב למידה, חיי קבוצה ועשייה חברתית, ובראשו עומד אורי רביב. הפעילות החברתית מתקיימת במוקדי משימה שונים בעיר, וחניכי התוכנית מתנדבים בבתי ספר, מרכזי נוער, מוסדות לקשישים, מרכזי יום לפגועי נפש ומסגרות לבעלי צרכים מיוחדים, וכן בעבודה חקלאית. הקומונות גם לוקחות חלק בארגון והפקה של אירועים קהילתיים בישיבות החילוניות.

במקביל לעשייה החינוכית, לומדים החניכים במסגרת הקומונות כיום וחצי בשבוע. תוכנית הלימודים כוללת טקסטים מארון הספרים היהודי, היסטוריה, ספרות עברית, ציונות ומגדר.

### המכינה הנודדת מסבח"ה - מסע בחברה הישראלית
מכינת מסבח"ה היא מסלול חצי-שנתי נודד המיועד לקבוצה מעורבת של חילונים ודתיים. התוכנית מבוססת על מסע בין יישובים וקהילות שונות בישראל. במהלך המסע, המשתתפים לומדים על מגוון הקהילות המרכיבות את החברה הישראלית, מתנסים באורחות חייהן, ומקיימים חיי קבוצה בניהול עצמאי. המסלול משלב הכנה לשירות בצה"ל וסדרות טיולים ברחבי הארץ.

### עבודה עם בתי ספר ועם צה"ל
ממוזער|שמאל|250px|סיור של מחלקת החינוך בדרום תל אביב
מחלקת החינוך של בינ"ה, בראשות ורד פרמון, מקיימת פעילויות במוסדות חינוך (בתי ספר יסודיים, חטיבות ביניים ותיכונים) בנושאי זהות יהודית ויהדות כתרבות. הפעילות מגיעה לאלפי תלמידים ומורים מדי שנה, וכוללת מופעים מוזיקליים, סיורים, ימי עיון, סדנאות והשתלמויות לסגלי הוראה. הפעילויות משולבות במערכות משרד החינוך (כגון מערכת הגפ"ן, תל"ן וסל החוויות).

בנוסף, המחלקה עובדת בשיתוף פעולה עם צה"ל, ומפעילה שבתות חינוך, ימי עיון, הרצאות וסיורים עבור סגלי פיקוד וקצינים, סביב סוגיות של זהות יהודית וחברתית. סגל מנחי הסדנאות של הארגון עובר הכשרות קבועות הכוללות לימודי יהדות בגישה פלורליסטית ופיתוח מיומנויות הנחיה.

### מיזמים נוספים
בעבר קיים הארגון דיונים פתוחים לציבור בנושא פרשת השבוע במרכז הקהילתי של שכונת שפירא. החל משנת 2013 מפרסמים אנשי הארגון פרשנות שבועית לפרשה באתר הארגון וברשתות החברתיות.

## פרסים והישגים
ממוזער|קמפוס בינה - הבית של היהדות הישראלית, בגני טבע. בינ"ה הוא ארגון שעוסק בחינוך לזהות יהודית ותרבות ישראלית. גני הטבע הם גנים בוטנים שנמצאים בשכונת אבו כביר בחלק ההיסטורי-חקלאי של יפו.
* הארגון זכה בפרס קונסטנטין בחינוך היהודי מטעם אוניברסיטת תל אביב, על שילוב ערכים יהודיים עם שירות קהילתי וצדק חברתי בקרב בני נוער.
* בשנים 2009–2010 זכה הארגון בפרס קרן ג'רלד על פעילותו החברתית וקידום פלורליזם יהודי בבאר שבע.
* בשנת 2013 זכה הארגון במכרז להוראת קורסים בנושאי זהות יהודית וישראלית לקציני צה"ל.
## לקריאה נוספת
* מוקי צור ושרון רוטברד, **לא ביפו ולא בתל אביב**, הוצאת בבל, 2009

## קישורים חיצוניים

* 

* פרשות השבוע בדגש חברתי באתר האינטרנט של בינה
*  
* 
* http://www.youtube.com/watch?v=Yek1UkJHu10
* מכינת בינה, באתר משרד החינוך
* 

## הערות שוליים

קטגוריה:ישראל: ארגוני תרבות
קטגוריה:ישראל: ארגוני חינוך
קטגוריה:ארגוני התחדשות יהודית
קטגוריה:תל אביב-יפו: תרבות
קטגוריה:תרבות יהודית בישראל
קטגוריה:מכינות קדם-צבאיות
קטגוריה:ישראל: עמותות
קטגוריה:ארגונים החברים באיגוד ארגוני יהדות ישראלית
קטגוריה:ארגונים החברים בפורום תג מאיר